Varma

**Keskinäinen työeläkevakuutusyhtiö Varma** on Suomen suurimpia yksityisiä sijoittajia ja työeläkevakuutusyhtiöitä. Lakisääteisten TyEL- ja YEL-vakuutusten hoidon lisäksi se tarjoaa asiakkailleen lakisääteistä työeläkekuntoutusta ja työkykyriskien hallintaan liittyviä palveluita. Varma on yhtiömuodoltaan keskinäinen yhtiö. Yhtiön pääkonttori sijaitsee Helsingin Salmisaaressa.

Varma vastaa noin 975 000 työntekijän, yrittäjän ja eläkkeensaajan eläketurvasta. Vuonna 2025 se maksoi eläkkeitä bruttomääräisesti 7,7 miljardia euroa. Talouselämän samana vuonna julkaisemassa selvityksessä Varma oli liikevaihdolla mitattuna Suomen kuudenneksi suurin yritys.

Varma on yksi Suomen suurimmista kiinteistösijoittajista.

## Historia

### Varman juuret (1919–1998)
Varman historia ulottuu vuoteen 1919, jolloin Kaleva, Salama ja Suomi perustivat Jälleenvakuutusosakeyhtiö Varman.  Se tarjosi jälleenvakuutuksia ja korkean riskin henkivakuutuksia. Vuonna 1947 perustettiin Eläke-Varma, joka keskittyi eläkevakuuttamiseen.

1960-luvulla Eläke-Varmalla ei ollut konttoriverkostoa, vaan ainostaan pääkonttori Helsingissä. Vuonna 1965 neljä suurteollisuuteen erikoistunutta vakuutusyhtiötä yhdistyi yhteisen asiakaskuntansa vuoksi Teollisuusvakuutukseksi, ja siitä tuli Eläke-Varmalle läheinen yhteistyökumppani.

Vuonna 1972 vahinkovakuutusyhtiö Fennian tytäryhtiön Patrian eläkevakuutuskanta siirrettiin Eläke-Varmaan. Tämän myötä Fennian eri puolella maata sijainneet konttorit alkoivat palvella myös Eläke-Varman asiakkaita. Eläke-Varmasta, Teollisuusvakuutuksesta ja Fenniasta alkoi muotoutua vakuutusyhtiöryhmittymä.

Vuonna 1983 vahinkovakuutusyhtiö Sampo perusti osakeyhtiömuotoisen Eläke-Sammon. Vuonna 1987 toimintansa aloitti Eläke-Varman, Teollisuusvakuutuksen ja Yrittäjäin Fennian perustama henkivakuutusyhtiö Nova.

Eläke-Varma ja Eläke-Sampo yhdistyivät, kun Eläke-Varmasta tuli yksi Eläke-Sammon omistajista vuonna 1993.

### Varma (1998–)
Eläke-Varmasta ja Eläke-Sammosta muodostettiin keskinäiset yhtiöt Varma-Sampo ja Eläke-Fennia, jotka aloittivat toimintansa heinäkuussa 1998. Varma-Sampo syntyi, kun Eläke-Sampoon yhdistettiin noin kaksi kolmasosaa Eläke-Varmasta. Fuusion tulos oli Suomen suurin työeläkeyhtiö. 

Varma-Sammosta tuli Varma 31.12.2003. Sampo säilyi Varman takuupääoman haltijana.

Vuonna 2020 Varmaan fuusioitui yksityisiä eläkesäätiötä, muiden mukana esimerkiksi MTK, Viestilehdet, alueellisia MTK-liittoja ja MTK:n säätiö.

## Organisaatio
Varman hallinnon keskeiset osia ovat yhtiö­kokous, hallintoneuvosto, hallitus ja toimitusjohtaja. Hallintotapa perustuu työeläkevakuutusyhtiöistä annettuun lakiin ja soveltuvin osin listayhtiöiden hallinnointikoodiin. Hallintoperiaatteita määrittää yhtiön tehtävä eläkkeiden turvaajana. Suomen lakisääteinen työeläkejärjestelmä kehitettiin alunperin valtiovallan ja työmarkkinajärjestöjen sopimusten pohjalta. Nykyäänkin sitä kehitetään kolmikantaisesti ja tämän vuoksi myös työmarkkinajärjestöjen edustajat vaikuttavat työeläkeyhtiöiden hallintoon.

## Toiminta
Varma vastaa noin 975 000 työntekijän, yrittäjän ja eläkkeensaajan eläketurvasta. Se tarjoaa heille lakisääteisten TyEL- ja YEL-vakuutusten hoidon lisäksi lakisääteistä työeläkekuntoutusta sekä työkykyriskien ennakointiin ja hallintaan liittyviä palveluita. 

## Sijoitukset
Varma on Suomen suurimpia yksityisiä sijoittajia. Se sijoittaa eläkemaksuina keräämänsä varat nykyisiä ja tulevia eläkkeitä varten, pääasiassa korko-, osake- ja kiinteistösijoituksiin sekä hedgerahastosijoituksiin. Sen sijoitusomaisuuden arvo alkuvuonna 2026 oli noin 68,3 miljardia euroa. 

Varma on myös yksi Suomen suurimmista kiinteistösijoittajista. Suomessa se omistaa kiinteistöt, kun taas ulkomailla se toimii kiinteistörahastojen kautta. Yhtiön kiinteistöomaisuuteen kuuluu erilaisia toimitilakohteita, kauppakeskuksia ja hotelleja. Vuonna 2025 Varmalla oli myös 4&nbsp;761 vuokra-asuntoa, mutta helmikuussa 2026 se kertoi aikeistaan myydä kaikki 60 asuinkiinteistöään Kojamon tytäryhtiölle Lumo Kodit Oy:lle noin 900 miljoonalla eurolla. Varman pääosin pääkaupunkiseudulla sijaitseviin asuinkiinteistöihin oli sitä ennen tehty isoja energiaremontteja: kerrostaloihin oli asennettu aurinkopaneeleja ja isoja rakennuskohtaisia lämpöpumppuja, ja osa taloista oli siirretty kaukolämmöstä maalämpöön. Kilpailuviranomainen hyväksyi kaupan, joka toteutunee huhtikuussa 2026.

## Lähteet

## Kirjallisuutta
*Hannikainen, Martti: Varma – Pienestä eläkekonttorista suureksi työeläkeyhtiöksi, Otava, 2020 

## Aiheesta muualla
*Työeläkeyhtiö Varma